Representanten Rolf Reikvam vil fremsette et privat forslag.
På vegne av Kristin Halvorsen, Øystein Djupedal og meg selv vil jeg fremsette et forslag om å investere deler av inntektene ved salg av Telenor-aksjer i forskning og utdanning.
Representanten Hallgeir H. Langeland vil fremsette et privat forslag.
På vegner av Karin Andersen og meg sjølv vil eg fremja eit forslag om ei tilleggsmelding til oljemeldinga som skal retta spesiell merksemd på oljearbeidaranes vilkår og på helse, miljø og tryggleiksaspekt ved arbeid knytt til norsk sokkel.
Representanten Karin Andersen vil fremsette et privat forslag.
På vegne av meg sjøl vil jeg fremsette et forslag om tilleggsbevilgning på budsjettet for år 2000 for å skaffe boliger til bostedsløse.
Representanten Morten Lund vil fremsette et privat forslag.
John Dale og jeg fremmer et forslag om å be Regjeringen sørge for at forvaltningen av de fire store rovdyra er i tråd med Stortingets intensjoner.
Forslagene vil bli behandlet på reglementsmessig måte. Presidenten vil, før vi går videre på dagsordenen, gjøre oppmerksom på at behandlingstiden antakelig vil bli kort, og at voteringene vil følge umiddelbart, og når Referat er ferdig, er ikke møtet slutt.
Ingen har bedt om ordet.[[Votering, se nedenfor]]
Ingen har bedt om ordet.[[Votering, se nedenfor]]
Kjære stortingsrepresentanter! Vi står nå ved avslutningen av det siste møtet i det 144. storting, det tredje storting i denne valgperioden. Det innebærer at fristen for fremsettelse av grunnlovsforslag nå er utløpt. Det er framsatt 21 grunnlovsforslag som dreier seg om viktige sider ved vår statsforvaltning. Så blir det opp til det neste stortinget å ta stilling til forslagene. I den stortingssesjonen som nå ligger bak oss, har det vært avviklet 98 møter i Stortinget i plenum, 39 møter i Odelstinget og 17 møter i Lagtinget. Stortinget har hatt 25 kveldsmøter og Odelstinget 14. Det er noe færre møter og kveldsmøter i Stortinget enn foregående år, mens det for Odelstinget er ganske nær det samme. Totalt har 16 møter vart utover den reglementsmessige tid, kl. 22, kun tre av dem etter kl. 24. Selv om det har vært en håndfull flere møter etter kl. 22 enn året før, synes presidenten at dette ligger innenfor rammen av den positive utviklingen som hun har observert gjennom en del år hva angår sene kveldsmøter. Stortingets komiteer har i året som gikk, avgitt 361 innstillinger: 259 til Stortinget og 102 til Odelstinget. I tillegg kommer budsjettinnstillingene. Utenom trontalen, finanstalen og regjeringserklæringen fra regjeringen Stoltenberg har Stortinget mottatt 13 redegjørelser fra de to regjeringene som har sittet med ansvaret det siste året. 9. mars stilte statsminister Bondevik kabinettsspørsmål på forurensningsloven. Resultatet av avstemningen i Stortinget førte til at regjeringen Bondevik gikk av, og at regjeringen Stoltenberg tiltrådte 17. mars. Fra de to regjeringene har det kommet 88 stortingsproposisjoner, 45 stortingsmeldinger og 81 odelstingsproposisjoner. Stortingsrepresentantene har framsatt 92 Dokument nr. 8-forslag. Dette utgjør ca. 30 pst. av det samlede antall saker. Nær 100 saker er utsatt til neste storting. 37 av disse er Dokument nr. 8-forslag. Et lite utvalg av saker som er behandlet, er: barnehagemelding digitalt fjernsyn statens eierskap i Kreditkassen anskaffelse av nye fregatter etablering av politidirektorat energimelding, inkludert forslag om bygging av gasskraftverk forskningsmelding diverse grunnlovsforslag regler om offentlighet for Stortinget og Stortingets organer IT Fornebu Telenor og Telia omlegging av Postens ekspedisjonsnett utjamningsmelding Svalbard-melding ny apoteklov – og vi har opphevet loven om smittsomme sykdommer på bier. 36 interpellasjonsdebatter er avviklet, mens 608 spørretimespørsmål er besvart i den ordinære spørretimen. Antall skriftlige spørsmål fortsetter å øke, og antall besvarte er nå nær 460 – om lag 60 flere enn foregående år. I den muntlige spørretimen, som har vært avholdt 24 ganger, er det stilt 188 hovedspørsmål. 120 representanter har deltatt. Nytt av året er iverksettelsen av den nye bestemmelsen i forretningsordenen om at regjeringen skal gi tilbakemelding om oppfølgingen av de vedtak Stortinget gjør. Det dreier seg om de såkalte anmodninger til regjeringen, som har formen «Stortinget ber Regjeringen … ». I den forbindelse er det opprettet et vedtaksregister i Stortinget, og her er det for inneværende storting registrert 127 vedtak og 42 forslag som er oversendt Regjeringen uten realitetsvotering, såkalte henstillinger. Tilsvarende foregående år var 161 vedtak og 80 henstillinger. Ellers bør det nevnes at Stortinget i vår avholdt et seminar om behovet for konstitusjonelle reformer. En konkret oppfølging av seminaret er et utvalg som skal vurdere Stortingets kontrollvirksomhet, herunder erfaringene med åpne høringer og riksrettens plass i vår konstitusjon. Et annet aktuelt tema er hvorvidt parlamentarismen skal inn i Grunnloven, herunder drøfting av regler som kan bidra til sterkere parlamentarisk grunnlag ved regjeringsdannelser. Hvorvidt dette blir fulgt opp av det stortinget som åpnes i kommende uke, gjenstår å se. Videre er det oppnevnt et utvalg som skal evaluere budsjettreformen, slik at Stortinget i løpet av våren 2001 kan ta stilling til om reformen skal bli permanent, eventuelt med ønskelige endringer. Vi har lagt bak oss et aktivt arbeidsår i Stortinget. Stortinget har nå avsluttet sine forhandlinger. Med disse ord erklærer jeg det 144. storting for avsluttet. Presidenten vil nå oppfordre representantene til å skrive under Stortingets og avdelingenes protokoller. Lagtingsprotokollen er utlagt i lagtingssalen, mens protokollene for Stortinget og Odelstinget kan underskrives her i salen.